ห้างมาบุญครอง เหยื่อรายล่าสุดของโรคระบาด
ธุรกิจให้เช่าถือเป็นเครื่องจักรผลิตเงินสดที่ทรงพลัง ยิ่งเป็นทำเลแหล่งท่องเที่ยวใจกลางเมือง ก็ยิ่งดึงดูดให้ผู้ประกอบการมาแย่งกันเช่า เพื่อเปิดร้านขายสินค้าให้กับนักท่องเที่ยว ส่งผลให้เจ้าของพื้นที่ ไม่ต่างอะไรไปจากเสือนอนกิน
25 ก.พ. 2563

ห้างมาบุญครอง เหยื่อรายล่าสุดของโรคระบาด /โดย ลงทุนแมน
ธุรกิจให้เช่าถือเป็นเครื่องจักรผลิตเงินสดที่ทรงพลัง
ยิ่งเป็นทำเลแหล่งท่องเที่ยวใจกลางเมือง
ก็ยิ่งดึงดูดให้ผู้ประกอบการมาแย่งกันเช่า
เพื่อเปิดร้านขายสินค้าให้กับนักท่องเที่ยว
ส่งผลให้เจ้าของพื้นที่ ไม่ต่างอะไรไปจากเสือนอนกิน
อย่างไรก็ตาม เรื่องที่กำลังเกิดขึ้นกับห้างมาบุญครองตอนนี้ กลับไม่ได้เป็นแบบนั้น..
แล้วมันเกิดอะไรขึ้น?
ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
ห้างมาบุญครอง หรือ MBK Center เป็นแหล่งท่องเที่ยวสำคัญสำหรับชาวต่างชาติ
ที่ผ่านมา จำนวนนักท่องเที่ยวต่างชาติมาเที่ยวประเทศไทยเพิ่มขึ้นทุกปี 
นั่นทำให้โอกาสที่ผู้เช่าพื้นที่ห้างมาบุญครองจะขาดรายได้แทบจะเป็นไปไม่ได้
แต่เรื่องที่ไม่เคยเกิดขึ้น ก็ได้เกิดขึ้นแล้ว..
เมื่อวานนี้ ผู้เช่าพื้นที่มาบุญครองหลายรายออกมาเดินขบวนประท้วงขอให้ผู้บริหารลดค่าเช่าลง 50% เพราะขาดสภาพคล่อง ไม่มีรายได้ ไม่มีเงินจะเอามาจ่ายค่าเช่า
สาเหตุหลักๆ ก็มาจากการแพร่ระบาดของโรค Covid-19 ที่กินระยะเวลายาวนานกว่าที่คาด
นานจนทำให้พ่อค้า แม่ค้า ผู้เช่าพื้นที่ห้างมาบุญครองไม่มีเงินพอที่จะจ่ายค่าเช่า
แล้วถ้ามาบุญครองต้องปรับอัตราค่าเช่าลง
มันจะกระทบต่อบริษัทขนาดไหน?
บริษัท เอ็ม บี เค กรุ๊ป เจ้าของห้างมาบุญครอง
ปี 2560 รายได้ 10,497 ล้านบาท กำไร 1,841 ล้านบาท
ปี 2561 รายได้ 10,548 ล้านบาท กำไร 2,861 ล้านบาท
ปี 2562 รายได้ 10,287 ล้านบาท กำไร 2,792 ล้านบาท
โดยโครงสร้างรายได้มาจาก
ค่าเช่าศูนย์การค้า 38%
การเงิน 22%
อาหาร 19%
โรงแรม 13%
กอล์ฟ 5%
อสังหาริมทรัพย์ 3%
จะเห็นได้ว่าแม้ เอ็ม บี เค กรุ๊ป จะมีการกระจายรายได้ในธุรกิจอื่นๆ แต่รายได้หลักของบริษัทก็ยังเป็นค่าเช่าศูนย์การค้าซึ่งหนึ่งในนั้นก็คือ ห้างมาบุญครอง นั่นเอง..
หมายความว่าหาก เอ็ม บี เค กรุ๊ป ตัดสินใจปรับลดค่าเช่าพื้นที่ลงเพื่อเยียวยาพ่อค้า แม่ค้า
แบบที่บริษัทท่าอากาศยานไทย (AOT) ทำไปแล้วเมื่อสัปดาห์ที่ผ่านมา
บริษัท เอ็ม บี เค กรุ๊ป ก็จะมีรายได้ลดลงทันที
ในขณะที่บริษัทมีค่าใช้จ่ายคงที่ เช่น ค่าสาธารณูปโภค 
รวมถึงค่าบำรุงรักษาสถานที่ ค่าใช้จ่ายพนักงาน ที่ไม่ได้ลดลงมาก
หมายความว่า รายได้ที่หายไปจะไหลลงไปเป็นกำไรที่หายไป
สิ่งที่เกิดขึ้นตามมาก็คือ การคาดการณ์กำไรในอนาคตที่จะลดลง
เมื่อกำไรในอนาคตลดลง นักลงทุนก็อาจผิดหวังและเทขายหุ้นของบริษัททิ้งไปในที่สุด
อย่างไรก็ตาม หากห้างมาบุญครองตัดสินใจไม่เยียวยาผู้ประกอบการ
ห้างก็อาจจะเจอกับความเสี่ยงที่จะโดนพ่อค้า แม่ค้าตัดสินใจไม่เช่าต่อเช่นกัน
และแน่นอนว่า ชั่วโมงนี้ พื้นที่ว่างที่เคยเป็นทำเลทองใจกลางเมืองก็คงว่างอยู่แบบนั้น จนกว่าสถานการณ์โรคระบาดจะกลับมาดีขึ้นอีกครั้ง..
ถึงตรงนี้ไม่ว่าทางเลือกไหนก็ดูเหมือนว่ามาบุญครองกำลังเจอศึกหลายด้านที่ยากต่อการตัดสินใจ
ไม่ใช่แค่มาบุญครอง.. ตั้งแต่ต้นเดือนที่ผ่านมา ธุรกิจทั่วโลกเริ่มได้รับผลกระทบจากเหตุการณ์โรคระบาด Covid-19 เริ่มตั้งแต่สายการบิน สนามบิน โรงแรม และล่าสุดคือ ผู้ประกอบการที่ต้องเช่าพื้นที่ และลามไปยังผู้ให้เช่า..
ย้อนกลับไปปีก่อนๆ
ถ้ามีคนมาบอกเราว่าชาวต่างชาติจะไม่มาเที่ยวไทย เขาคนนั้นคงถูกมองเป็นตัวตลก
แต่เรื่องตลกเมื่อไม่กี่ปีก่อนเกิดขึ้นแล้วตอนนี้
ถ้าถามว่าเรื่องนี้มันจะจบลงเมื่อไหร่ ตอนนี้คงไม่มีใครตอบได้
แต่ถ้าถามใหม่ว่าจะมีอีกกี่ธุรกิจที่ต้องเผชิญกับผลกระทบแบบนี้ 
ก็คงตอบได้คำเดียวว่ามันเพิ่งเริ่มต้น เท่านั้น..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-